אילנית לוי

ביוגרפיה

לוי גדלה בחיפה ולמדה בתיכון עירוני ג' בעיר. אביה, משה לוי, עלה ממרוקו והוא פנסיונר שבעבר ניהל תחנת רכבת. אימה, רחל לוי, עלתה מלוב והייתה עקרת בית. לה 4 אחים ואחיות גדולים. בנעוריה הייתה חניכה בתנועת הנוער הלאומי ושימשה כזמרת בלהקת הנוער הלאומי יחד עם זמרים נוספים כמו שירי מימון. שרתה בצה"ל כפקידת לשכה בפיקוד העורף.
בגיל 14 וחצי עברה לוי תאונת דרכים בה נסעה עם אמה ודודתה. רכבם התהפך לעבר תהום ולוי הצליחה לחלץ את עצמה ואת השאר מתוך הרכב.

דוגמנות

ב-2001 לוי זכתה בתואר מלכת היופי, ונשלחה לייצג את ישראל בתחרות מיס תבל בה הגיעה למקום השישי. מיד לאחר הכתרתה הוחתמה לסוכנות הדוגמנות "לוק".
לוי לאחר מכן פיתחה קריירה ענפה בעולם הדוגמנות. היא דיגמנה למעצבת האופנה גלית לוי, וכן הייתה נערת הבית של רונית רפאל, הפרזנטורית של מעצב השיער מיקי בוגנים, של מעצב האופנה רונן חן ושל חברת האופנה הישראלית הוניגמן.
באוגוסט 2015 החלה לככב בקמפיין לרשת האופנה הישראלית "פוזה". ובאוקטובר של אותה שנה החלה לככב בקמפיין של המותג "בנפייבר- סיבים תזונתיים".

בטלוויזיה

אילנית רשמה רזומה טלוויזיוני מרשים כשבעצם הנחתה תוכניות בכל אחד מערוצי הטלוויזיה הישראלים הגדולים: (HOT, HOT בידור ישראלי, בריזה, קשת ורשת, ערוץ 10, ערוץ 20 ו-ערוץ 24, מלבד Yes הטלוויזיה בלוויין.
בשנת 2002 הנחתה לוי עם חברתה, הדוגמנית מירי בוהדנה, את התוכנית "ברז" בערוץ בריזה, של חברת yes. ושנה מאוחר יותר ב-2003, הגישה את תוכנית הטלוויזיה "בחורות טובות", שוב לצד מירי בוהדנה. והוציאה סינגל בשם "כשהיית איתי".
בשנת 2007 השתתפה בעונה השלישית של תוכנית הריאליטי, "רוקדים עם כוכבים" ששודרה בערוץ 2, בתוכנית הגיעה לוי לשלב הגמר וסיימה במקום השני. וכן השתתפה בתוכנית התיעודית "יום בחיי" ששודרה בערוץ HOT בידור ישראלי.
בשנת 2008 החלה להנחות את התוכניות: "אזור התעשייה" - תוכנית יומית בערוץ HOT בידור ישראלי, ואת "מפרץ האהבה", תוכנית ריאליטי למחפשי אהבה, ששודר בערוץ 2. באותה שנה השתתפה בסרט תיעודי "מסדר עד סדר" שיצרה שרון לוי, אחותה הגדולה של אילנית, והסרט מדבר על מסע ההתמודדות של משפחת לוי בעקבות גילוי סרטן סופני אצל האב.
בשנת 2009 הנחתה לצד מושיק גלאמין את התוכנית "חדר הלבשה - המירוץ למיליון" אשר סוקרת את כל האירועים של תוכנית המציאות "המירוץ למיליון" ושודרה בערוץ HOT בידור ישראלי. שיחקה בהצגת הילדים, "סינדרלה", בתפקיד סינדרלה. השתתפה כחלק מהפאנל בתוכנית הקומית, "צחוק מעבודה", ששודרה בערוץ 2, לצד שלום אסייג, עידן אלתרמן, מיכאל הנגבי ואחרים. וכן, השתתפה במערכון בתוכנית הסאטירה המפורסמת של ערוץ 2 "ארץ נהדרת".
בשנת 2010 השתתפה ב"לילה מטורף בפסטיגל" בתפקיד אפרודיטה, לצידם של צביקה הדר, ריטה, דיאנה גולבי ואחרים, שם התחרתה עם השיר "אהבה ראשונה".באותה שנה הנחתה את תוכנית הלייט נייט של HOT "אחיות לילה" לצד מירי בוהדנה והילה נחשון. והנחתה תוכנית חידונים מוזיקלית בערוץ 24 "אלירז ואילנית משחקים", תחילה אילנית הנחתה את התוכנית לצד אלירז שדה, אך עזבה את התוכנית לטובת הפסטיגל, והוחלפה בסיון קליין.
בשנת 2011 הנחתה לרגל יום כיפור את התוכנית "תודה בבקשה סליחה" לצד אלירז שדה ושודר בערוץ 24.
ביולי 2012 החלה להגיש את התוכנית "שישי עד הגג" בערוץ 2 לצידן של אילנה ברקוביץ' וימית סול, ובאותה שנה השתתפה גם בתוכנית המתיחות "סתאאאם!" של ערוץ הילדים. השתתפה בתפקיד: קוסמת אורחת בשעשועון "מי יפיל את המאסטר?" בהנחייתו של אלי יצפאן. ושיחקה בהצגה "הרפתקאות נמו בספארי" שהוצגה בספארי ברמת גן, לצד דניאל ליטמן, אריה מוסקונה, יאנה יוסף ואחרים.
בשנת 2013 הנחתה את העונה השנייה של תוכנית המציאות/רומנטית "הרווק" עם דודו אהרון בערוץ 10.
בשנת 2014 שיחקה בסרט קולנוע קומי של הבמאית ריקי שלח, "אילוף הגוררת" לצד 48 שחקניות/קומיקאיות/ידועניות, השתתפה בעונתה הראשונה של תוכנית הדוקו-ריאליטי "היחידה", המשודרת ב-HOT. במרץ 2014 הנחתה את טקס מלכות היופי ששודר בערוץ 2. באותה שנה החלה להנחות בערוץ 20 את התוכנית "טעמים" ביחד עם תום פרנץ (זוכה מאסטר שף), ולהשתתף כמארחת בתוכנית "20 בלילה".
בשנת 2015 החלה להנחות לצד עמוס רולידר את תוכנית הייעוץ "זמן רולידר" שמשודרת בערוץ 20.
ב-2016 שיחקה בסדרת הנעורים "סוסי פרא" לצד דניאל גד ויון תומרקין בערוץ זום למנויי HOT, שם גילמה את עמית- שוטרת סמויה בחווה.
בשנת 2017 הצטרפה לזכיינית קשת במטרה להנחות שתי תוכניות: תוכנית שידוכים בקשת 12 בשם "כמה רחוק" החל מ-1 בנובמבר, והשנייה היא תוכנית בישול ואירוח בערוץ 24 "אצל אילנית ואלישע" לצד אלישע בנאי.
בשנת 2018 החלה להגיש תוכנית האירוח "גלית ואילנית" בערוץ קשת 12 יחד עם גלית גוטמן.

חיים אישיים

בשנת 2002, נישאה לוי לזמר אייל גולן ושנה לאחר מכן נולד בנם הבכור, ליאם. בתם השנייה, אלין, נולדה בשנת 2006. בנובמבר 2008 הזוג התגרש.
משנת 2011 נמצאת בזוגיות עם אלירז שדה. ב-22 ביולי 2018 הזוג התארס וב-20 בדצמבר באותה שנה הם התחתנו.
מתגוררת ברחובות.